איתמר ארז

**איתמר ארז** (נולד ב-1965) הוא מוזיקאי, גיטריסט, פסנתרן ומלחין ישראלי. מזוכי פרס ראש הממשלה לקומפוזיטורים (תשנ”ז), לשעבר מנהיג אנסמבל אדמה וחבר באנסמבל של רב אמן מוזיקת העולם עומר פארוק טקבילק.

## ביוגרפיה
איתמר ארז נולד בישראל. הוא התחיל לנגן בפסנתר בגיל מוקדם ועבר לגיטרה בגיל 15. הוא למד גיטרה עם יוסי ירושלמי, וגיטרה ג'אז עם גיל דור. תיאוריה, הרמוניה, קונטרפונקט והלחנה למד עם מנחם ויזנברג, רון קולטון ואבל ארליך. הוא זכה במספר מלגות מקרן התרבות אמריקה-ישראל עד לגיוסו לצבא.

ארז שירת כגיטריסט בתזמורת חיל האוויר, ובגיל 22 השתתף לראשונה בפסטיבל הג'אז באילת עם טריו שביצע מוזיקה מקורית פרי עטו. כמו כן, ליווה בנגינתו אמנים מהשורה הראשונה כגון שלמה יידוב.

הוא למד הלחנה בבית הספר הגבוה למוזיקה בקלן ובדיסלדורף שבגרמניה (1990–1993) ובבית הספר גילדהול למוזיקה ודרמה (לונדון). הוא השלים תואר ראשון בהלחנה באקדמיה למוסיקה ולמחול בירושלים, כתלמידו של פרופ' מרק קופיטמן. עם סיום לימודי התואר הראשון, זכה בפרס ראש הממשלה לקומפוזיטורים (1997). הוא אחד הזוכים הצעירים ביותר בפרס זה.

עם מעברו לוונקובר שבקנדה, קיבל מלגה ללימודי תואר שני בהלחנה באוניברסיטת קולומביה הבריטית (UBC). במהלך שהותו בקנדה, הקים את "אנסמבל אדמה". בשנת 2006 הוציא האנסמבל את האלבום "שיר מדבר", שרובו מוזיקה מקורית של ארז. בעקבות האלבום, הופיע האנסמבל באולמות ובפסטיבלים רבים.

בנוסף למוזיקה אינסטרומנטלית להרכבים שונים, ארז מלחין גם מוזיקה לתיאטרון ולקולנוע. במהלך שהותו בקנדה, הלחין פסקול לסרט התיעודי "גודלו להיות גיבורים" מטעם מועצת הקולנוע הלאומית של קנדה, שהשתתף מאז בפסטיבלי קולנוע שונים ברחבי העולם.

הוא השתתף במספר כיתות אמן במסגרות שונות: הלחנה עם פיטר מקסוול דייוויס (בסקוטלנד) ואגברטו גיסמונטי (בספרד), וסדנאות גיטרה פלמנקו עם חרארדו נונייז וחוסה אנטוניו-רודריגז (בספרד).

עם שובו לישראל מקנדה ב-2007, הקים את אנסמבל אדמה עם מיטב המוזיקאים המקומיים והופיע עם ההרכב ברחבי הארץ, בין היתר בתיאטרון גבעתיים, תיאטרון ענבל (יפו), בית הקונפדרציה (ירושלים) ופסטיבל הג'אז באילת.

במקביל, הצטרף איתמר ארז לאנסמבל של אמן מוזיקת העולם עומאר פארוק טקבילק והחל להופיע איתו ברחבי העולם. עם האנסמבל הופיע, בין היתר, בבית האופרה של סידני (אוסטרליה), במרכז ברביקן (אנגליה), וברחבי ספרד, יפן, הודו, יוון, טורקיה ועוד.

ב-2009 השתתף בקונצרטים של "ליל הגיטרה הבינלאומי" בהשתתפות 3 מוזיקאים בינלאומיים נוספים, וניגן את המוזיקה המקורית שלו בכ-60 קונצרטים בפני אלפי אנשים ברחבי קנדה, ארצות הברית ובריטניה. במהלך סיבוב ההופעות הוציא ההרכב תקליטור ו-DVD.

באוקטובר 2010 סיימו ארז ואנסמבל אדמה את העבודה על התקליטור החדש הנקרא "הומאז'". התקליטור מכיל מוזיקה מקורית של ארז ויצירות המוקדשות למוזיקאים שהשפיעו עליו לאורך השנים, כגון אגברטו גיסמונטי, עומאר פארוק, ויסנטה אמיגו, אנואר בראהים. בין האורחים בתקליטור נמצא אמן מוזיקת העולם עומאר פארוק טקבילק. האלבום התקבל בהתלהבות רבה וזכה להשמעות רבות ברדיו בישראל ומחוצה לה.

ארז ואנסמבל אדמה הופיעו בפסטיבל הג'אז הבינלאומי באילת בינואר 2011, הוזמנו לנגן בפסטיבל Akbank Jazz Days באיסטנבול שבטורקיה ב-2011, ובפסטיבל "ג'אז תל אביב" בפריז ב-2012.

מלבד האנסמבל, איתמר מופיע בתוכנית "דואטים" (עם מוזיקה מקורית שלו) יחד עם נגן כלי ההקשה ישי אפטרמן, ומופיע עמו בישראל ובחו"ל. ארז עובד כעת על תקליטור חדש ו-DVD של תוכנית זו.

יצירותיו של איתמר ארז בתחום המוזיקה הקלאסית בוצעו על ידי סולנים, אנסמבלים קאמריים ותזמורות בישראל ובעולם, כגון: התזמורת הקאמרית הישראלית, תזמורת סימפונט רעננה, זמרי ה-BBC (אנגליה), Partita Radicale (גרמניה), תזמורת ALEA III מבוסטון (ארצות הברית) ואנסמבל גלים עומדים (קנדה).

איתמר חבר באיגוד המוזיקאים הישראלי, וכן חבר קבוע במרכז המוזיקה הקנדי ובבית הספר למוזיקה של התזמורת הסימפונית של ונקובר.

### חיים אישיים
נשוי לליסה, אב לבן ומתגורר בוונקובר שבקנדה.

## קישורים חיצוניים
* 
* איתמר ארז, באתר מכון למוסיקה ישראלית

* איתמר ארז, באתר זמרשת

## הערות שוליים

קטגוריה:ונקובר: אישים
קטגוריה:מוזיקאים ישראלים
קטגוריה:מלחינים ישראלים
קטגוריה:מלחיני ג'אז ישראלים
קטגוריה:מלחינים ישראלים במוזיקה הקלאסית
קטגוריה:גיטריסטים ישראלים
קטגוריה:פסנתרנים ישראלים
קטגוריה:בוגרי האקדמיה למוסיקה ולמחול בירושלים
קטגוריה:זוכי פרס ראש הממשלה לקומפוזיטורים
קטגוריה:ישראלים שנולדו ב-1965